*Denne artikkelen gjelder fotografen Heinrich Hoffmann. For barnebokforfatteren ved samme navn, se Heinrich Hoffmann (forfatter)*

**Heinrich Hoffmann** (født 12. september 1885 i Fürth, død 16. desember 1957 i München) var en tysk fotograf, kjent som «hoffotograf» for Adolf Hitler. Hoffmann tok en rekke portretter av Hitler, men også bilder av føreren i mindre formelle sammenhenger, samt av en rekke andre sentrale personer i den tyske ledelsen. 

Hoffmann var opplært av sin far som hadde vært fotograf ved kong Ludvig 3.s hoff. I 1908 åpnet Hoffmann jr. sin egen foto-forretning i Schellingstrasse 33, men flyttet senere til større lokaler i Schellingstrasse 50 (der hovedinngangen til NSDAPs hovedkvarter lå i bakgården), og det var der hans 17 år gamle assistent Eva Braun ble presentert for Hitler i 1929. Hoffmann var blant de første som meldte seg inn i NSDAP - allerede i 1920. På 1920-tallet var den ukjente Hitler hyppig gjest i Hoffmanns hyggelige hjem i München-forstaden Bogenhausen, som husvenn av Hoffmanns kone, skuespillerinnen Therese «Lelly» Baumann, og de to barna Henriette («Henny») som han kalte *mein Sonnenschein* («mitt solskinn»), og Heinrich («Heini»). Hitler frydet seg over hjemmebakte kaker og prat om kunst og musikk som et avbrekk fra sin trøstesløse hybeltilværelse. Etter Lellys død i 1928 endret Hoffmann seg fra en hyggelig, men opportunistisk lykkejeger til en fyllik, men Hitler slo aldri hånden av ham. Tvert om utnevnte Hitler ham til professor i 1938. Denne tittelen ble annullert i november 1950, men Hoffmann brukte den likevel når han følte for det. I 1940 fikk Hoffmann attpåtil plass i Riksdagen.

Hitler likte dårlig å bli fotografert, men innså etter hvert verdien av fotografier av seg selv som en del av den nasjonalsosialistiske propagandaen. Dermed fikk Hoffmann og hans fotostudio i München tilnærmet enerett til å forevige føreren. Alle fotografier, filmer og lydopptak av Hitler måtte for øvrig godkjennes av propagandaministeriet før de ble offentliggjort.

Hoffmann presenterte Hitler for Eva Braun med navnet «herr Wolf». I 1936 flyttet hun inn i Hitlers feriebolig Berghof i Berchtesgaden der også Hoffmann var gjest. I 1937 utga Hoffmann den illustrerte boken *Hitler abseits vom Alltag* («Hitler borte fra hverdagen») med foto fra Berghof.

Adolf Hitler og hans stab ved *Felsennest*, et førerhovedkvarter sørvest for Bonn, i juni 1940. Hitlers og NSDAPs hovedfotograf Heinrich Hoffmann står ytterst til høyre i første rekke. Foto: Deutsches Bundesarchiv 
Hitler var svært opptatt av hvilket inntrykk offentligheten fikk av ham, og ifølge Hoffmann ble alle foto av Hitler i *Lederhosen* trukket tilbake i 1933; men noen finnes fortsatt. Det var et problem for Hoffmann at Hitler helt manglet det nordiske utseendet som nazismen vektla, så han fokuserte i stedet på Hitlers øyne.

I mars 1932 giftet Henriette Hoffmann seg med Baldur von Schirach. Hun var venninne av både Hitlers niese Geli Raubal og av Eva Braun, og kjente begge godt. Hoffmann selv giftet seg igjen, med Erna Gröbke.

Martin Bormann lyktes mot slutten av krigen i å isolere Hitler mer og mer, og klarte å holde også Hoffmann unna Hitler ved å lyge om at Hoffmann var syk av tyfus. Hoffmann måtte be sin tidligere assistent Eva Braun om hjelp, og hun sørget for å vise Hitler legeattestene som forsikret at Hoffmann var frisk.

I 1946 ble Hoffmann dømt til fire års fengsel som «krigsprofitør» og fikk dermed formuen konfiskert. Han døde 72 år gammel og ble gravlagt på Münchens *Nordfriedhof* i likhet med sin første kone og begge barna.

Storparten av Hoffmanns fotoarkiv ble tatt som krigsbytte av den amerikanske militærregjeringen, og befinner seg i dag i USAs nasjonalarkiv i Maryland. Den delen av arkivet som ble værende i Europa, ble anskaffet av *Bayerische Staatsbibliothek* i 1992, 2001 og 2003 med bidrag fra det tyske forskningsinstitutt.

Billedserien viser noen av Hoffmanns fotografier av Hitler i «interessante talerpositurer» i 1930.  Foto: Deutsches Bundesarchiv

Referanser
----------

1. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
2. ↑   Munzinger Personen, Munzinger IBA 00000000244, besøkt 9. oktober 2017[Hentet fra Wikidata]
3. ↑   Le Delarge, oppført som Heinrich HOFFMANN, Delarge-ID 31857\_artiste\_HOFFMANN\_Heinrich[Hentet fra Wikidata]
4. ↑   Gemeinsame Normdatei, besøkt 10. desember 2014[Hentet fra Wikidata]
5. ↑   Archive of Fine Arts, cs.isabart.org, abART person-ID 133973, besøkt 1. april 2021[Hentet fra Wikidata]
6. ↑   Gemeinsame Normdatei, besøkt 30. desember 2014[Hentet fra Wikidata]
7. ↑  Bilder av Schellingstrasse 33 og 50
8. ↑  Therese «Lelly» Baumann
9. ↑  Angela Lambert: *Eva Braun* (s. 21), forlaget Damm, 2006, ISBN 978-82-04-10744-2
10. ↑  Ernst Klee: *Das Kulturlexikon zum Dritten Reich. Wer war was vor und nach 1945* (s. 259), forlaget S. Fischer, Frankfurt am Main 2007, ISBN 978-3-10-039326-5
11. ↑  Christina Irrgang: *Hitlers Fotograf* (s. 26), forlaget Transcript, Bielefeld, 2020, ISBN 978-3-8376-5305-2
12. ↑  Joachim Lilla, Martin Döring, Andreas Schulz: *Statisten in Uniform. Die Mitglieder des Reichstags 1933–1945* (s. 443), forlaget Droste, Düsseldorf 2004, ISBN 3-7700-5254-4
13. ↑  Hvordan Eva Braun møtte Hitler, *Britannica*
14. ↑  Noen av bildene er tatt av Hoffmann og utgitt i *Hitler abseits vom Alltag*
15. ↑  Allan Hall: «Adolf Hitler threw a strop about wearing lederhosen», *the Express* 8. desember 2015
16. ↑  Richard Overy: *The Dictators: Hitler's Germany and Stalin's Russia* (s. 117), 2005, ISBN 0140281495
17. ↑  «Henriette Hoffmann», *Spartacus*
18. ↑  «Heinrich Hoffmann», Imdb
19. ↑  Fabrice d'Almedia: *Med pisk og champagne* (s. 247), forlaget Dinamo, ISBN 978-82-8071-141-0
20. ↑  Gravene til familien Hoffmann
21. ↑  Hoffmanns fotoarkiver

Eksterne lenker
---------------

* (en) Heinrich Hoffmann – kategori av bilder, video eller lyd på Commons Rediger på Wikidata

Portal: Kunst

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF **·** BNF (data) **·** BNF (data) **·** LIBRIS **·** SUDOC **·** ULAN **·** NLA **·** NKC **·** ICCU **·** BNE **·** CiNii **·** Munzinger (iba)
 |